西齋觀雨
作者：劉摯
朝代：宋

paragraphs: 長庚謝餘炎，大火躔西極。
開軒對朝雨，拭目看秋色。
雲空相晦明，風縷乍斜直。
聲繁自飄蕭，勢急勿淙激。
方塘潛浪潮，萬瓦亂珠射。
巢燕倦翩翩，庭蕪長紛籍。
閑花洗幽素，秀木舞涼碧。
清氣醒筋骸，餘爽入几席。
跡希蔣詡徑，興髙陶令宅。
繞郭聽懽聲，登秋飽豐澤。
良辰感孤宦，念我久行客。
窮年不自樂，心跡雨何益。
功名羞詭奇，歲月易類斥。
聖人堂有奥，大道坦可適。
胡爲世俗間，區區較尋尺。